KOMISIJOS REGLAMENTAS (EB) Nr. 11/2008
2008 m. sausio 8 d.
įgyvendinantis Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatas dėl naujojo regionų suskirstymo laiko eilučių perdavimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo (1), ypač į jo 5 straipsnio 5 dalį,
kadangi:
(1)
Reglamentu (EB) Nr. 1059/2003 nustatyta teisinė ES regioninio klasifikavimo sistema, kad būtų galima Bendrijoje rinkti, rengti ir platinti suderintą regionų statistiką.
(2)
Reglamento (EB) Nr. 1059/2003 5 straipsnio 5 dalyje nustatyta, kad atlikus NUTS klasifikatoriaus pakeitimą, susijusi valstybė narė perduoda Komisijai naujo regionų suskirstymo laiko eilutę, kad pakeistų anksčiau siųstus duomenis. Atsižvelgdama į galimybę pateikti laiko eilutę Komisija pateikia jų sąrašą ir trukmę. Šios laiko eilutės turi būti pateikiamos per dvejus metus nuo NUTS klasifikatoriaus pakeitimo.
(3)
Reglamentas (EB) Nr. 1059/2003 buvo iš dalies pakeistas Reglamentu (EB) Nr. 1888/2005 (2), į Europos Sąjungą įstojus Čekijai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai, ir Komisijos reglamentu (EB) Nr. 105/2007.
(4)
Šiame reglamente nustatytos priemonės atitinka Tarybos sprendimu 89/382/EEB, Euratomas (3), įsteigto Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės perduoda Komisijai naujojo regioninio suskirstymo laiko eilutę pagal priede pateiktą sąrašą.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. sausio 8 d.